text: Landmand begik sex-chikane mod elev
  02 juli 2010 kl. 13.25
  Har fået 30 dages betinget fængsel.
   
  Klap i numsen og kys og kram hørte til hverdagen for en 16-årig pige, da hun var elev hos en 47-årig landmand nord for Esbjerg.
  - Jeg havde det ikke godt med det. Jeg tænkte, det var noget, som bare skulle overstås, så jeg kunne komme videre med arbejdet, siger pigen til Fagbladet 3F.
  Landmanden ansatte pigen som elev i april 2008.
  Men et år senere kunne hun ikke længere klare de seksuelle krænkelser fra sin arbejdsgiver.
  Hun gik til lægen, som meldte hende syg af stress.
  - Arbejdsgiveren har opført sig fuldstændig uacceptabelt. Vi er glade for, at vi har vundet sagen, så pigen kan få oprejsning og et lille, økonomisk plaster på et dybt sår, siger Charlie Madsen, faglig sekretær hos 3F Kongeåen.
  Kort efter dommen faldt, indgik 3F forlig med arbejdsgiveren, som kom til at betale 75.000 kroner til sin tidligere elev efter krænkelserne.
  